31999D0516
L 197/43
JURNALUL OFÍCIAL AL UNIUNII EUROPENE
DECIZIA COMISIEI
din 28 iulie 1999
de modificare cu efect retroactiv a Deciziei 1999/355/CE privind măsurile de urgență împotriva răspândirii de Anoplophora glabripennis (Motschulsky) în ceea ce privește China (exceptând Hong Kong)
[notificată cu numărul C(1999) 2441]
(1999/516/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 77/93/CEE a Consiliului din 21 decembrie 1976 privind măsurile de protecție împotriva introducerii în Comunitate de organisme dăunătoare plantelor și produselor din plante și împotriva răspândirii lor în Comunitate (1), astfel cum a fost modificată ultima dată prin Directiva 1999/53/CE (2), în special articolul 15 alineatul (3),
(1)
întrucât, atunci când un stat membru consideră că există un pericol iminent de introducere pe teritoriul său de Anoplophora glabripennis (Motschulsky) provenită dintr-o țară terță, acesta poate lua provizoriu toate măsurile suplimentare necesare pentru a se proteja împotriva acestui pericol;
(2)
întrucât, ca urmare a depistărilor de Anoplophora glabripennis (Motschulsky) pe material de ambalaj din lemn fabricat pe bază de lemn tare originar din unele regiuni din China, Regatul Unit a luat măsuri oficiale la data de 14 decembrie 1998, pentru a-și proteja teritoriul împotriva introducerii organismului menționat, și a stabilit proceduri de control specifice suplimentare pentru organismul în cauză asupra produselor menționate;
(3)
întrucât, pe baza informațiilor furnizate de Regatul Unit și a literaturii tehnice științifice internaționale, Hong Kong este considerat indemn de Anoplophora glabripennis (Motschulsky);
(4)
Întrucât, pe baza acestor depistări, Comisia adoptă, prin Decizia 1999/355/CE (3), măsuri de urgență aplicabile în întreaga Comunitate, pentru garantarea unei protecții mai eficace împotriva introducerii de Anoplophora glabripennis (Motschulsy) în Comunitate din țara menționată anterior, exceptând Hong Kong; întrucât aceste măsuri includ prevederea ca lemnului altulol, decât lemnul de conifere (Coniferales), sub formă de:
-
lăzi, cutii, coșuri, butoiașe și alte ambalaje similare, paleți, lăzi-paleți și platforme de încărcare, paleți cu cadru amovibil, utilizați în prezent la transportul obiectelor de orice tip
sau
-
lemn utilizat pentru fixarea sau susținerea mărfii, inclusiv lemnul care nu și-a păstrat suprafața rotunjită naturală, originar din China (exceptând Hong Kong),
să i se înlăture scoarța și să fie curățat de găurile făcute de insecte cu diametrul mai mare de 3 mm sau să fie uscat cu un uscător, astfel încât conținutul de umiditate să fie mai mic de 20 %, exprimat în procent al materiei uscate, obținut în conformitate cu un program corespunzător durată/temperatură;
(5)
întrucât s-a dovedit că aceste măsuri de urgență nu prevedeau dispoziții care urmau să fie luate în caz de depistări de specii vii ale organismului dăunător în cauză, oricare ar fi vectorul sau materialul purtător potențial; întrucât, ca urmare, este cazul să se garanteze, după caz, că statele membre sunt capabile să ia măsuri care vizează prevenirea introducerii sau a răspândirii organismului menționat;
(6)
întrucât se dovedește că măsurile de urgență adoptate au ridicat probleme de ordin practic în sensul adaptării materialelor de ambalaj sau de fixare din lemn pentru toate loturile de produse care au părăsit sau vor părăsi China începând cu 10 iunie 1999 cu destinația Comunitatea;
(7)
întrucât circumstanțele care justifică adoptarea măsurile de urgență rămân neschimbate;
(8)
întrucât, în scopul de a-i lăsa Chinei un termen rezonabil pentru adaptarea materialelor de ambalaj și de fixare la prevederile deciziei menționate anterior, este cazul ca aceasta să se modifice cu efect retroactiv pentru a scuti expedierile care părăsesc China înainte de 10 iulie 1999 de prevederile menționate;
(9)
întrucât măsurile prevăzute de prezenta decizie sunt în conformitate cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
Începând cu data de 28 mai 1999, articolul 1 din Decizia 1999/355/CE se înlocuiește cu următorul text:
„Articolul 1
(1) Statele membre interzic introducerea și răspândirea în Comunitate de Anoplophora glabripennis (Motschulsky).
(2) Lemnul menționat în anexa la prezenta decizie originar din China (exceptând Hong Kong) se poate introduce pe teritoriul Comunității numai dacă măsurile de urgență definite în anexa la prezenta decizie sunt respectate. Măsurile de urgență descrise de anexă se aplică numai lemnului care părăsește China începând cu data de 10 iulie 1999.”
Articolul 2
Prezenta decizie se adresează statelor membre.
Adoptată la Bruxelles, 28 iulie 1999.